ŠIAULIŲ MIESTO SAVIVALDYBĖS TARYBA

SPRENDIMAS

DĖL KELIŲ PRIEŽIŪROS IR PLĖTROS PROGRAMOS FINANSAVIMO LĖŠŲ NAUDOJIMO IR PASKIRSTYMO TVARKOS APRAŠO PATVIRTINIMO

2022 m. kovo 3 d. Nr. T-53

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 32 punktu, Lietuvos Respublikos kelių priežiūros ir plėtros programos finansavimo įstatymu, Šiaulių miesto savivaldybės taryba nusprendžia:

Patvirtinti Kelių priežiūros ir plėtros programos finansavimo lėšų naudojimo ir paskirstymo tvarkos aprašą (pridedama).

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2022 m. kovo 3 d. sprendimu Nr. T-53

Kelių priežiūros ir plėtros programos FINANSAVIMO lėšų NAUDOJIMO IR PASKIRSTYMO TVARKOS APRAŠAS

I SKYRIUS

BENDROSIOS NUOSTATOS

1. Kelių priežiūros ir plėtros programos finansavimo lėšų naudojimo ir paskirstymo tvarkos aprašas (toliau – Aprašas) nustato Kelių priežiūros ir plėtros programos (toliau – Programa) finansavimo lėšų naudojimo ir paskirstymo tvarką.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos kelių įstatymu, Lietuvos Respublikos kelių priežiūros ir plėtros programos finansavimo įstatymu, Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“ ir kitais teisės aktais, reglamentuojančiais šią sritį.

3. Aprašu siekiama užtikrinti Šiaulių miesto savivaldybės vietinės reikšmės kelių ir gatvių gerą būklę ir tinkamą finansavimo lėšų, skirtų vietinės reikšmės keliams (gatvėms) tiesti, rekonstruoti, taisyti (remontuoti), prižiūrėti ir saugaus eismo sąlygoms užtikrinti, paskirstymą ir naudojimą.

4. Apraše vartojamos sąvokos atitinka Lietuvos Respublikos kelių įstatyme apibrėžtas sąvokas.

5. Kriterijai taikomi visiems vietinės reikšmės kelių objektams, nepriklausomai nuo jų finansavimo šaltinio.

II SKYRIUS

PROGRAMOS FINANSAVIMO LĖŠŲ NAUDOJIMAS

6. Programos finansavimo lėšos naudojamos:

6.1. keliams (gatvėms) projektuoti, tiesti, rekonstruoti, taisyti (remontuoti) ir prižiūrėti;

6.2. kelių (gatvių), kelio (gatvės) statinių ir jų užimamos žemės teisinei registracijai būtinoms procedūroms atlikti, daiktinėms teisėms į žemę, šių teisių suvaržymams, juridiniams faktams registruoti;

6.3. tiltams, viadukams, estakadoms, tuneliams, pralaidoms projektuoti, statyti, rekonstruoti, taisyti (remontuoti) ir prižiūrėti;

6.4. apsaugos nuo triukšmo statiniams prie kelių statyti, rekonstruoti, taisyti (remontuoti) ir prižiūrėti;

6.5. kelio juostoje esantiems paviršinio vandens nuleidimo įrenginiams ir lietaus kanalizacijai įrengti, rekonstruoti, taisyti (remontuoti) ir prižiūrėti;

6.6. ekstremaliųjų situacijų, ekstremaliųjų įvykių ir įvykių padariniams keliuose likviduoti;

6.7. kelio (gatvės) juostoje esančioms automobilių stovėjimo aikštelėms, viešojo transporto stotelėms ir paviljonams įrengti, statyti, rekonstruoti, taisyti (remontuoti) ir prižiūrėti;

6.8. institucijų ar įstaigų, atsakingų už vietinės reikšmės viešuosius kelius, paskoloms, naudojamoms vietinės reikšmės viešiesiems keliams projektuoti, tiesti, rekonstruoti, taisyti (remontuoti), grąžinti ir palūkanoms mokėti;

6.9. tiesiant, rekonstruojant, taisant (remontuojant), prižiūrint kelius (gatves) patirtoms išlaidoms už skirtą žemę, nukeliamus ar (ir) griaunamus pastatus ir kitus statinius, naikinamus želdinius ir kitas naudmenas apmokėti, aplinkos apsaugos reikmėms, žemės rekultivavimo darbams vykdyti tiesiant ir taisant (remontuojant) kelius;

6.10. Programos finansavimo lėšų naudojimo pagal paskirtį kontrolei, darbų kokybės kontrolės priežiūrai vietinės reikšmės kelių objektuose;

6.11. viešojo sektoriaus ir privačios partnerystės būdu įgyvendinamiems vietinės reikšmės viešiesiems keliams projektuoti, tiesti, rekonstruoti, taisyti (remontuoti), paskoloms grąžinti ir palūkanoms mokėti, projektų išlaidoms finansuoti;

6.12. želdinių gyvenamųjų vietovių gatvių raudonosiose linijose įrengimui saugaus eismo tikslais ir priežiūrai finansuoti;

6.13. darnaus judumo priemonėms (esamiems šaligatviams, pėsčiųjų takams, pėsčiųjų viadukams ir tiltams, pėsčiųjų estakadoms, pėsčiųjų perėjoms (įskaitant požemines) pritaikyti specialiųjų poreikių turintiems žmonėms; viešojo transporto infrastruktūrai; viešojo transporto eismui organizuoti; dviračių statymo infrastruktūrai; stovėjimo aikštelėms, skirtoms motorinėms transporto priemonėms arba dviračiams palikti, siekiant tęsti kelionę viešuoju transportu, įrengti, jeigu už naudojimąsi jomis neimamas atlygis; elektrinių transporto priemonių (išskyrus elektromobilius) viešosioms įkrovimo prieigoms; šaligatviams, pėsčiųjų ir (ar) dviračių takams įrengti, projektuoti, tiesti, rekonstruoti, taisyti (remontuoti) ir prižiūrėti; pėsčiųjų, dviračių takų įrenginiams (tvorelėms ir pan.) įgyvendinti, rekonstruoti, taisyti (remontuoti) ir prižiūrėti;

6.14. inžinerinėms saugaus eismo priemonėms (važiuojamajai kelio daliai siaurinti; įvažiavimų į teritorijas zonoms pertvarkyti; važiuojamajai kelio daliai iškreivinti; iškiliosioms greičio mažinimo priemonėms (greičio mažinimo kalneliams) įrengti; kelio įrenginiams (saugos salelėms, sankryžoms, pėsčiųjų perėjoms); greičio mažinimo priemonėms ties gyvenamosios teritorijos pradžia, siekiant sumažinti galimą per didelį transporto priemonių greitį ir parodyti, kad keičiasi važiavimo režimas (miesto vartai), įrengti; kelio ženklams įrengti; kelio dangai ženklinti; šviesoforams įrengti; tvoroms, kelio apsauginių atitvarų sistemoms, signaliniams stulpeliams įrengti; kelio veidrodžiams įrengti; elektroniniams įrenginiams (greičio kontrolės priemonėms, informacinėms momentinio važiavimo greičio švieslentėms, kintamosios informacijos ženklams (stendams) įrengti ir prižiūrėti; apšvietimui keliuose) ir kitoms priemonėms įgyvendinti, rekonstruoti, taisyti (remontuoti) ir prižiūrėti;

6.15. įgyvendinant vietinės reikšmės kelių projektus būtiniems vietinės reikšmės ir valstybinės reikšmės kelių statinių sujungimo darbams, kuriuos vykdant nekeičiami valstybinės reikšmės kelio (statinio) elementų (sankryžų, nuovažų) geometriniai parametrai, finansuoti;

6.16. valstybinėje ir savivaldybių žemėje daugiabučių namų kiemų vidaus kelių (gatvių) ir daugiabučių namų gyventojų automobilių stovėjimo aikštelėms įrengti, rekonstruoti, taisyti (remontuoti) ir prižiūrėti, neatsižvelgiant į tai, ar atlikta šių inžinerinių statinių teisinė registracija.

III SKYRIUS

KRITERIJAI (DOKUMENTAI), PAGAL KURIUOS SUDAROMAS TREJŲ METŲ VIETINĖS REIKŠMĖS KELIŲ (GATVIŲ) PRIORITETINIŲ EILIŲ SĄRAŠAS

7. Šiaulių miesto savivaldybės (toliau – Savivaldybė) administracija, Savivaldybės administracijos direktoriaus nustatyta tvarka, vadovaudamasi toliau išvardytais dokumentais, parengia Šiaulių miesto savivaldybės trejų metų vietinės reikšmės kelių (gatvių) objektų prioritetinių eilių sąrašą (toliau – prioritetinės objektų eilės).

8. Kriterijai (dokumentai), kuriais vadovaujantis sudaromos trejų metų prioritetinės objektų eilės:

8.1. gatvių su žvyro danga asfaltavimas pagal Gatvių asfaltavimo sąrašą, parengtą vadovaujantis Šiaulių miesto savivaldybės tarybos 2021 m. birželio 3 d. sprendimu Nr. T-271;

8.2. darnaus judumo priemonių diegimas, įgyvendinant Šiaulių miesto darnaus judumo planą, patvirtintą Šiaulių miesto savivaldybės tarybos 2018 m. liepos 5 d. sprendimu Nr. T-264;

8.3. žvyruotų gatvių įrengimas, įgyvendinant Žvyruotų gatvių nutiesimo individualios statybos kvartaluose 2008 m. programą, patvirtintą Šiaulių miesto savivaldybės tarybos 2008 m. vasario 28 d. sprendimu Nr. T-50;

8.4. gatvių būklės gerinimas, įgyvendinant VšĮ Vilniaus Gedimino technikos universiteto 2017 metais atliktą tyrimą ir jo pagrindu parengtą ataskaitą „Šiaulių miesto gatvių būklės įvertinimo, prioriteto remontui, rekonstravimui sąrašo sudarymo ir darbų atlikimo technologijų parinkimas“, sudarytą vadovaujantis vidutiniu suminiu dangos būklės indeksu, įvertinus dangos nelygumo būklės indeksą, provėžų būklės indeksą, defektų būklės indeksą, plyšių būklės indeksą, laikomosios gebos būklės indeksą; vidutiniu metiniu bendru paros eismo intensyvumu; vidutiniu metiniu krovininio transporto paros eismo intensyvumu; vidutiniu visuomeninio transporto paros eismo intensyvumu;

8.5. Transporto organizavimo Šiaulių mieste specialiojo plano, patvirtinto Šiaulių miesto savivaldybės tarybos 2015 m. spalio 8 d. sprendimu Nr. T-268, sprendinių įgyvendinimas;

8.6. kitos infrastruktūros sutvarkymas, kai objektai nenumatyti tvarkyti pagal Aprašo 8.1–8.5 papunkčius, bet yra įtraukti į Šiaulių miesto savivaldybės tarybos 2021 m. rugsėjo 2 d. sprendimu Nr. T-357 „Dėl Šiaulių miesto savivaldybės vietinės reikšmės kelių (gatvių) tiesimo, taisymo (remonto), rekonstravimo, priežiūros, saugaus eismo sąlygų užtikrinimo, šių kelių (gatvių) inventorizavimo 2021–2023 metų programos, finansuojamos iš Kelių priežiūros ir plėtros programos lėšų, objektų sąrašo patvirtinimo“ patvirtintą objektų sąrašą.

9. Aprašo 8.1–8.4 papunkčiuose minimos prioritetinės eilės sudarytos vadovaujantis kriterijais, kurie nustatyti šių dokumentų rengimo metu ir objektai į prioritetines objektų eiles atrenkami vadovaujantis šiuose dokumentuose nustatytų prioritetų eilės tvarka.

10. Prioritetines objektų eiles sudaro Savivaldybės administracija, vadovaudamasi Aprašo 8.1–8.6 papunkčiuose nustatytais kriterijais (dokumentais).

11. Savivaldybės administracijos direktoriaus įsakymu patvirtintas Šiaulių miesto savivaldybės trejų metų vietinės reikšmės kelių (gatvių) objektų prioritetinių eilių sąrašas viešai skelbiamas Savivaldybės interneto svetainėje ir nuolat atnaujinamas.

12. Savivaldybės administracija pagal prioritetines objektų eiles sudaro ir keičia einamųjų metų Programos lėšomis finansuojamų objektų sąrašą, tvirtina jį Savivaldybės administracijos direktoriaus įsakymu, organizuoja darbų įgyvendinimą.

13. Finansavimo sutartis ir objektų sąrašus tarp Savivaldybės administracijos ir VĮ Lietuvos automobilių kelių direkcijos pasirašo ir tvirtina Savivaldybės administracijos direktorius arba jo įgaliotas asmuo.

14. Objektai, kuriems Programos lėšos gali būti skiriamos kaip valstybei svarbiems vietinės reikšmės kelių objektams, privalo būti įtraukti į prioritetines objektų eiles.

IV SKYRIUS

PROGRAMOS LĖŠŲ PASKIRSTYMO PRINCIPAI

15. Ne mažiau kaip 50 procentų Programos lėšų, skirtų savivaldybių institucijų valdomiems vietinės reikšmės keliams, turi būti naudojama turtui įsigyti – vietinės reikšmės keliams tiesti, rekonstruoti ir kapitališkai remontuoti.

16. Ne mažiau kaip 10 procentų Programos finansavimo lėšų, skirtų savivaldybių institucijų valdomiems vietinės reikšmės keliams, turi būti naudojama saugaus eismo priemonėms ir darnaus judumo priemonėms vietinės reikšmės keliuose finansuoti.

V SKYRIUS

BAIGIAMOSIOS NUOSTATOS

17. Programos lėšų panaudojimo kontrolė vykdoma Lietuvos Respublikos teisės aktų nustatyta tvarka.

18. Asmens duomenys tvarkomi vadovaujantis Europos Parlamento ir Tarybos reglamentu 2016/679 ir Lietuvos Respublikos asmens duomenų teisinės apsaugos įstatymu. 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymo ir kitais teisės aktais, reglamentuojančiais asmens duomenų tvarkymą.

_______________________________